ସୁନ୍ଦରଗଡରେ ପୁଣି ମୁଣ୍ଡ ଟେକିବ କି ପେଶା ଆନ୍ଦୋଳନ ? ଜେଏସଡବ୍ଲ୍ୟୁକୁ ନେଇ ଆଦିବାସୀଙ୍କ ମଧ୍ୟରେ ବଢୁଛି ଅସନ୍ତୋଷ । | Kanak News\nସୁନ୍ଦରଗଡରେ ପୁଣି ମୁଣ୍ଡ ଟେକିବ କି ପେଶା ଆନ୍ଦୋଳନ ? ଜେଏସଡବ୍ଲ୍ୟୁକୁ ନେଇ ଆଦିବାସୀଙ୍କ ମଧ୍ୟରେ ବଢୁଛି ଅସନ୍ତୋଷ ।\nBy Tusar Samantaray On Aug 17, 2021 - 8:33 PM\nକନକ ବ୍ୟୁରୋଃ ସୁନ୍ଦରଗଡରେ ପୁଣି ମୁଣ୍ଡ ଟେକିବ କି ପେଶା ଆନ୍ଦୋଳନ ? ଜେଏସଡବ୍ଲ୍ୟୁକୁ ନେଇ ଆଦିବାସୀଙ୍କ ମଧ୍ୟରେ ବଢୁଛି ଅସନ୍ତୋଷ । ଆସନ୍ତା ୨୪ ଏବଂ ୨୬ ତାରିଖ ହେବାକୁ ଥିବା ପରିବେଶ ମଞ୍ଜୁରୀ ଜନଶୁଣାଣିକୁ ନେଇ ପ୍ରବଳ ବିରୋଧ ଆଶଙ୍କା ଦେଖାଦେଇଛି । ଆଦିବାସୀ କହିଛନ୍ତି ଜୀବନ ପଛେ ଦେଇଦେବୁ କିନ୍ତୁ ଜମି ଦେବୁ ନାହିଁ । ଅନ୍ୟପଟେ ଜମି ନେବାପାଇଁ ଉଦ୍ୟମ ଚଳାଇଛି ଜେଏସଡବ୍ଲ୍ୟୁ । ଶାଗମାଛ ଦରରେ ଆଦିବାସୀଙ୍କ ଜମି କମ୍ପାନୀ କିଣି ନେଉଥିବା ଅଭିଯୋଗ କରିଛନ୍ତି ସ୍ଥାନୀୟ ଗ୍ରାମବାସୀ ।\nଦୁଇ ବର୍ଷ ପୂର୍ବରୁ ଜେଏସଡବ୍ଲ୍ୟୁ କମ୍ପାନୀ ସଂପ୍ରସାରଣ ପାଇଁ ଜମି ଚିହ୍ନଟ ସମୟରେ ପେଶା ଆନ୍ଦୋଳନକାରୀଙ୍କ ବିରୋଧ ଏତେ ପ୍ରବଳ ହେଲା ଯେ ବାଧ୍ୟ ହୋଇ ଜମି ଚିହ୍ନଟ ସ୍ଥଗିତ ରଖାଗଲା । ଆଉ ଏବେ ପୁଣି କମ୍ପାନୀ ସଂପ୍ରସାରଣ ଏବଂ ଖଣି ସଂପ୍ରସାରଣ ପାଇଁ ହେବାକୁ ଯାଉଛି ପରିବେଶ ମଞ୍ଜୁରୀ ନେଇ ଜନଶୁଣାଣି । ଆସନ୍ତା ୨୪ ଏବଂ ୨୬ ରେ ଏହି ଜନଶୁଣାଣି ହେବାକୁ ଥିବା ବେଳେ ଏହା ବିରୋଧରେ ଆନ୍ଦାଳନ ପୁଣି ତେଜିବାରେ ଲାଗିଛି ।\nକୁତ୍ରାର ଖତକୁରବାହାଲ ପଞ୍ଚାୟତରେ ଚୂନ ଖଣି ସଂପ୍ରସାରଣ ପାଇଁ ୧୫୬.୪୩ ହେକ୍ଟର ଜମି ଅଧିଗ୍ରହଣ କରିବାକୁ ଯାଉଛି ଜେଏସଡବ୍ଲ୍ୟୁ । ଏହାକୁ ଅଞ୍ଚଳବାସୀ ବିରୋଧ କରିବା ସହିତ କହିଛନ୍ତି ଜୀବନ ଦେଇଦେବୁ ପଛେ ଜମି ଦେବୁନାହିଁ । ସେମାନଙ୍କ ଅଭିଯୋଗ, ଜମିକୁ ଶାଗ, ମାଛ ଦରରେ କିଣି ନେଇ ଆଦିବାସୀଙ୍କ ହକ୍ ଛଡ଼ାଇ ନେବାକୁ ଉଦ୍ୟମ କରୁଛି କମ୍ପାନୀ ।\nକେବଳ ଖଣି ପାଇଁ ଜମି ଅଧିଗ୍ରହଣକୁ ଲୋକେ ବିରୋଧ କରୁଛନ୍ତି ତାହା ନୁହେଁ, କୁତ୍ରା ତେଲିଘଣା ସ୍ଥିତ ଜେଏସଡବ୍ଲ୍ୟୁ କମ୍ପାନୀ ସଂପ୍ରସାରଣକୁ ମଧ୍ୟ ବିରୋଧ କରି ରାଜରାସ୍ତାକୁ ଓହ୍ଲାଇଛନ୍ତି ସ୍ଥାନୀୟ ଆଦିବାସୀ । ଅଧିବାସୀମାନଙ୍କୁ ବିନା ନୋଟିସ ଦେଇ କମ୍ପାନୀ ଏକତରଫା ଭାବରେ ଜନଶୁଣାଣି କରୁଥିବା ଅଭିଯୋଗ କରି ଏହି ଜନଶୁଣାଣିକୁ ସଂପୂର୍ଣ୍ଣ ଭାବରେ ସ୍ଥଗିତ କରିବା ପାଇଁ ରାଜରାସ୍ତାରେ ଆଦିବାସୀ ମାନେ ମେଳି କରିଛନ୍ତି ।\nଭାରତୀୟ ହକି ଦଳକୁ ନବୀନଙ୍କ ବଡ ଭେଟି । ଆଉ ୧୦ ବର୍ଷ ହକି ଦଳର ପ୍ରାୟୋଜକ ରହିବ ଓଡ଼ିଶା ।\nଆଫଗାନିସ୍ତାନରେ ତାଲିବାନ ରାଜ ନେଇ ମୁହଁ ଖୋଲିଲେ ଆମେରିକା ରାଷ୍ଟ୍ରପତି ଜୋ ବାଇଡେନ୍ । ଏପରି ସ୍ଥିତି ପାଇଁ ଅସରଫ ଘନିକୁ କଲେ ଦାୟୀ ।
